Sanni Kurkisuo

290px|eskuinera|thumb|Sanni Finlandiako Ilosaarirock kontzertuan, 2016an.
**Sanni Mari Elina Kurkisuo**, izen artistikoa **Sanni** duena (Lohja, Finlandia, 1993ko maiatzaren 26a) abeslari eta aktore finlandiarra da. Pop estiloa jorratzen du eta finlandieraz abesten du.

## Biografia 
### Hastapenak 
1993an jaio zen Lohjan eta 2012 urtean Sibelius-lukio arte eskolan graduatu zen. Urte berean *Miss Farkku-Suomi* filma finlandiarrean hartu zuen parte.

13 urterekin hasi zen musika munduan eta 2013ko apirilaren 5ean bere aurreneko singlea atera zuen, *Prinsessoja ja astronautteja*. Finlandiako musika zerrendetan hirugarren postuan kokatu zen singlea eta 2013an bertan diskoa plazaratu zuen, *Sotke mut*. Diskoa bederatzigarren postuan gelditu zen. *Prinsessoja ja astronautteja*-z gain *Me ei olla enää me* ere single arrakastatsua izan zen.

### Hurrengo diskoak 
2015ean *Lelu* atera zuen eta single entzunena "2080-luvulla" izan zen. Hamaika aste egin zituen Finlandiako airplay charteko lehen postuan. 2016an bere izena daraman *Sanni* diskoa argitaratu zuen. Bi disko hauek lehenengo postura iritsi ziren Finlandiako zerrendatan.

2018 urtean "Dracula" eta "Pornoo" laburmetraietako protagonista izan zen. 2018ko MTV Europe Music Awards sarietan Finlandiako aktore onenarentzako izendapena jaso zuen.

2019an bere laugarren diska atera zuen, *Trippi* izenekoa ("bidaia"). "Hey Kevät" singleak bigarren postua lortu zuen Finlandiako musika zerrendetan. 2020ko udaberrian abiatzekoa zuen kontzertu bira udazkenera atzeratu behar izan zuen COVID-19 pandemiaren erruz.

### Pandemia ostean 
2021eko maiatzean disko berri bati begira aurreneko singlea atera zuen, "Pettäjä" izenekoa. Bideoklipak arrakasta handia izan zuen, Finlandiako zerrendetan lehen postua eskuratzeraino. Bigarren single bat ere atera zuen ondoren, "Kesken", honek bigarren postua lortu zuen. Bi single hauen arrakasta ikusita *Kesken EP* izenarekin bost abestitako EPa atera zuen 2022ko ekainaren hasieran eta 2023an bosgarren disko luzearen prestaketan ari da, lehenengo aldiz ekoizlea ere izango da. Single berria atera du, "Haukilahden rantaan", Haukilahden hondartzan grabaturiko abesti tristea, minbiziaren gaia jorratzen baitu. Urte berean Isac Elliot abeslariarekin "Riidellään" abestia atera zuen.

2023ko udan *Sanniversary* izeneko kontzertu bira egin zuen Finlandian zehar musika munduan daramatzan 10 urtean ospatzeko. Azkenengo kontzertua Helsinkiko Jaialdian izan zen. Finlandian zeharreko bira berri bati ekin dio. 2023  eta 2024 artean hainbat single atera zituen, diskoetan sartu ez zituenak, aipaturikoez gain "Mielenmaisemat", "Eliniänodote" eta "Paperihaavoja", azken hau Gettomasa raperoarekin elkarlanean. 

### Muutos 
2024ko ekainean "Pikajunat" singlea atera zuen, bosgarren disko luzearen aurrerapen gisa. Azaroaren 8an argitaratu zen diskoa, *Muutos* ("Aldaketa") izenekoa, ekoizpen osoaren ardura Sanni berak hartuz.

## Diskografia 
### Diskoak 
* *Sotke mut* (2013)
* *Lelu* (2015)
* *Sanni* (2016)
* *Trippi* (2019)
* *Kesken EP* (2022) - 5 abesti
* *Muutos* (2024)

### Singleak 
Finlandiako zerrendatan 1. postua lortu zuten singleak:

* "Että mitähän vittua" (2016)
* "Oo se kun oot" (featuring Paperi T) (2016)
* "Pornoo" (2018)
* "Jacuzzi" (2018)
* "Pettäjä" (2022)

## Filmografia 
* *Miss Farkku-Suomi* (2012)
* *Dracula* (2018) - laburmetraia
* *Pornoo* (2018) - laburmetraia

## Erreferentziak 
## Kanpo estekak